ขอสอบถามหน่อยค่ะ หนูเป็นประจำเดือนวันที่7-10 แล้วมีเพศสัมพันธ์กับเเฟน วันต่อมามีเลือดออกในช่องคลอดจนป่านนี้ยังไม่หายเลยค่ะ หนูมีลูกแล้วและฝังยาคุมกำเนิดได้2ปีค่ะ จะเป็นอะไรไหมคะ
สวัสดีค่ะ หากฝังยาคุมกำเนิดอยู่ โอกาสในการตั้งครรภ์นั้นถือว่ามีน้อยอย่างยิ่ง ดังนั้น เลือดที่ออกมานานหลายวัน ก็ไม่น่าเกิดจากมีการตั้งครรภ์เกิดขึ้น แต่น่าจะเกิดจากผลข้างเคียงของยาฝังคุมกำเนิดได้ โดยยาฝัง อาจทำให้เกิดเลือดออกกะปริดกะปรอย หรือทำให้มีเลือดออกติดต่อกันนาน หรือทำให้ประจำเดือนขาดหายไปก็ได้ทั้งนี้ หากเลือดที่ออกมีปริมาณไม่มาก อาจสังเกตอาการไปก่อน หากมีแนวโน้มลดลง แล้วหายไป ก็อาจไม่จำเป็นต้องทำอะไร แต่หากเลือดมีปริมาณมาก และยังคงออกต่อเนื่องทุกวัน หรือยังคงออกมาบ่อยๆ อีก หรือมีปวดท้องน้อยมาก แนะนำควรไปพบสูติ-นรีแพทย์ เพื่อตรวจว่าเกิดจากสาเหตุอื่นๆ เช่น มีการติดเชื้อในโพรงมดลูก มะเร็งปากมดลูก เป็นต้น หากไม่มีความผิดปกติใดๆ แพทย์ก็จะให้ยาฮอร์โมนเอสโตรเจนเสริมเพื่อให้เลือดหยุดไหล หรือให้ทานยาหยุดการไหลของเลือดก็ได้ค่ะ